b'\n_START_ARTICLE_\nJabuka (otok)\n_START_PARAGRAPH_\nJabuka je nenaseljen vulkanski oto\xc4\x8dek koni\xc4\x8daste oblike, ki le\xc5\xbei v Jadranskem morju, zahodno od otoka Vis._NEWLINE_Strme obale otoka prepre\xc4\x8dujejo kakr\xc5\xa1enkoli konvencionalen pristanek ladje, ob mirnem morju pa je najla\xc5\xbeje privezati plovilo z jugozahodne strani. Na otoku se je ohranila edemi\xc4\x8dna vrsta Podarcis melisellensis pomoensis, ter edemi\xc4\x8dni za\xc5\xa1\xc4\x8diteni zeli\xc5\xa1\xc4\x8di jabu\xc4\x8dka ze\xc4\x8dina (Centaurea jabukensis) in \xc5\xbeljezdasta ze\xc4\x8dina (Centaurea crithmifolia), obe iz dru\xc5\xbeine nebinovk. Leta 1958 je bil otok razgla\xc5\xa1en za geolo\xc5\xa1ki spomenik._NEWLINE_Jabuka, ki kot 97 m visoka konica \xc5\xa1trli iz morja, se nahaja izven morskih poti rednih ladijskih linij, v zadnjem \xc4\x8dasu pa postaja priljubljena med turisti, ki plujejo z jadrnicami. Morje okrog Jabuke je bogato z ribami.'